**Пазакласнае мерапрыемства па беларускай мове і літаратуры**

**Чароўны куфэрак “Залацінкі народнай мудрасці”**

**Мэта:** развіваць пазнавальную актыўнасць і маўленчую культуру вучняў, іх творчыя і інтэлектуальныя здольнасці, фарміраваць уменне працаваць у камандзе; абуджаць пачуццё гонару за сваё мінулае, адказнасць за яго зберажэнне; выхоўваць асобасныя якасці чалавека: дабрыню, любоў, душэўную прыгажосць.

**Ход мерапрыемства**

**Настаўнік.**

**Стварэнне эмацыянальнага настрою. (**гучыць спакойная музыка**)**

Жыла-была на зямлі дзяўчына, якую звалі Любоў. Сумна ёй было жыць без сяброўкі. Вось і звярнулася яна да старога мудрага чалавека, які пражыў больш за сотню гадоў.

* Дапамажы мне, дзядуля, выбраць сяброўку, каб я змагла з ёй прайсці праз усё сваё жыццё.

Падумаў чараўнік і сказаў:

* Прыходзь да мяне заўтра раніцай, калі заспяваюць першыя птушкі і раса яшчэ не абсохне.

Так і зрабіла дзяўчына. Прыйшла яна рана-ранютка і бачыць: стаяць перад ёю пяць прыгожых дзяўчат. Адна за адну прыгажэйшая.

* Вось, выбірай, - сказаў чараўнік, - адну называюць Радасць, другую – Прыгажосць, трэцюю – Дабрыня, чацвёртую – Удача, пятую – Спагада.
* Яны ўсе такія прыгожыя, што не ведаю, кага і выбраць, - сказала Любоў.
* Твая праўда, - прамовіў чараўнік. – яны ўсе прыгожыя, і ты ў жыцці абавязкова сустрэнешся з імі, а можа і сябраваць будзеш, але цяпер выберы адну з іх. Яна і будзе тваёй сяброўкай на ўсё жыццё.

Падышла Любоў да дзяўчат бліжэй і задумалася…

* *А каго выбралі б вы ў гэтай сітуацыі?*

**Настаўнік.** Прыгожая легенда, праўда? Я была ўпэўнена, што амаль усе вы выбераце Дабрыню. Нездармаў народзе кажуць, што дабрыня здольна тварыць цуды. І мне застаецца пажадаць вам толькі дабра. Няхай на вашым шляху сустракаюцца толькі добрыя людзі.

А зараз я запрашаю вас прыняць удзел у нашым мерапрыемстве, якое называецца “Залацінкі народнай мудрасці”. Жадаю поспехаў.

.…(стук у дзверы)

* Чуеце, дзеці, нехта стукае?
* Так! Заходзьце, калі ласка!

(уваходзяць Ганна Скаржынская і Людміла Антонаўна Кебіч з Гузевіч Наталляй)

* Гэта Лойкаўская школа?
* Так!
* 6 клас?
* Так!
* Ой, ці не спазніліся мы ?
* Не!
* Вось мы атрымалі запрашэнне ў вашу школу, але заблудзілася, добра, што сустрэлі Натальку і яна прывяла да вас.
* Ой, як у вас сёння прыгожа, а які цудоўны куфэрак!? А колькі гасцей у вас сёння!!!
* А як называецца ваша мерапрыемства?

Дзеці: - Залацінкі народнай мудрасці!

* Ганна Скаржынская: Вельмі прыгожая назва!
* А што гэта за “залацінкі”?

(дзеці адказваюць)

**Рома:** Беларусы заўсёды мелі схільнасць да трапнага, выразнага слова, ведалі многа прыказак, прымавак, загадак. Гэта характарызавала іх, як народ кемлівы, дасціпны. Усё гэта і называюць народнай мудрасцю.

**Настаўніца**. Дзякую, Рома, маладзец. Сёння на наша мерапрыемства я запрасіла ўжо нашых добрых знаёмых – гродзенскіх паэтак Ганну Іосіфаўну Скаржынскую, Людмілу Антонаўну Кебіч, якія пазнаёміць нас са сваімі новымі творамі.

Запрашем, шаноўныя госці, прысесці (паэтэсы сядаюць за асобны стол)

Ну, а мы працягваем.

**Настаўнік.** У мове беларусаў шмат кароткіх, але трапных выразаў, залацінак, якія пры ўмелым выкарыстанні свецяцца, упрыгожваюць як вусную, так і пісьмовую мову, робяць яе багатай і насычанай свежасцю, вобразнасцю, назіральнасцю за жыццёвымі фактамі. Залацінкі народнай мудрасці з’яўляюцца яркімі сродкамі выказвання думак і пачуццяў. Гэта прыказкі, прымаўкі **(Хто працуе, той і мае. Не руш чужога і не бойся нікога. Сказаў, як звязаў**), фразеалагізмы (***Адвесці душу, адкрыць сэрца, галаву прытуліць***). Гэта і добразычлівыя і жартоўныя пажаданні (***Каб дзяды не ведалі бяды, а ўнукі мукі. Каб было і ў місцы, і ў калысцы***), народныя параўнанні (***Хоць да раны прыкладай***. **Баязлівы, як заяц** )параўнанні з народных песень (Астаюся, як у полі каліна. Буду шанаваць, як кветачку. Нізенька, як матульцы пакланіцца).

І сёння, дзеці, мы з вамі паглыбім веды пра мудрасць, дасціпнасць, узважанасць, здагадлівасць стваральнікаў народных выслоўяў. Дакранемся да залацінак народнай мудрасці, папоўнім слоўны запас россыпам народных выказванняў.

* Дзеці, скажыце, калі ласка, а навошта нам трэба ведаць гэта, можа можна было б абысціся і без гэтых мудрых выказванняў, прымавак, прыказак?

**Дзеці**:

1) Не, мы павінны ведаць беларускі фальклор. Таму што яго склаў народ, таму што гэта наша спадчына, наша гісторыя, мінулае народа.

2) І мы павінны цікавіцца і ведаць, як жылі нашы продкі, якія ў іх былі звычаі, традыцыі. Паважаць і захоўваць іх.

**Настаўніца**. Беларуская мова багатая на фразеалагізмы, вобразныя сродкі выказвання думак і пачуццяў. Гэтыя дасціпныя выказванні здзіўляюць сваёй змястоўнасцю, мудрасцю, глыбінёй думк. Напэўна, вы не раз чулі выраз ”Вады не замуціць”. А ці ведаеце вы гісторыю ўзнікнення гэтага фразеалагізма. Давайце паслухаем.

**Рэната:** Цяжка дакладна сказаць, калі і як узнік гэты фразеалагізм, які бытуе ў многіх народаў. Мабыць, ён і нарадзіўся не ў адным месцы, а ў розных людзей. У старажытнасці заўсёды і ўсюды жанчыны мылі бялізну на берагах рэк: тактоўныя стараліся не шкодзіць тым, якія жылі ніжэй па цячэнні, не муціць рачную ваду. Вядома: гаварыць пра чалавека “ён вады не замуціць” азначае, што ён сціплы, уважлівы. Так мы гаворым і цяпер.

**Настаўніца.**  Дзякую. Малайчынка.

Дзеці, бачыце гэты куфэрак? Ён чароўны. Паспрабуем адчыніць наш куфэрак? Не адчыняецца.

А для таго, каб адкрыць чароўны куфэрак, нам трэба прайсці праз выпрабаванні. Вы гатовы?

**Дзеці**. Так.

***Выпрабаванне першае.***

Я папрашу выйсці да дошкі Рому, Яўгена і Кірыла.

Ваша задача: без слоў з дапамогай рухаў паказаць фразеалагізм, а дзяўчынкі павінны адгадаць, што гэта за фразеалагізм, пасправаць растлумачыць.

* На руках насіць *(залішне клапаціцца)*
* Задзіраць нос (*задавацца)*
* Мядзведзь наступіў на вуха *(няма музыкальнага слыху*)
* Вадзіць за нос (*уводзіць у зман)*
* Як кот наплакаў (*мала)*
* Іграць першую скрыпку *(быць першым)*
* Матаць на вус (*браць пад увагу)*
* Танцаваць пад дудку (*пакарацца*)

**Настаўнік.** Малайцы. Справіліся з выпрабаваннем.

***Выпрабаванне другое*.** “Сцяжынка мудрасці”. Беларусы заўсёды мелі схільнасць да трапнага, выразнага слова, што яскрава адлюстравана ў народных прымаўках і прыказках. Прыказка, як узор на кашулі-вышыванцы, ажыўляе, расквечвае, узбагачае выказванне. Прыказка дасціпна, трапна, а колькі ў іх павучальнага сэнсу! Вось мы з вамі і выйшлі на сцяжынку, дзе растуць мудрыя народныя прыказкі, але перад намі нехта прайшоўся і пераблытаў іх. Ваша задача – скласці прыказкі.

1. *Не хвалі сябе … 1) другіх не знойдзеш.*
2. *На вуснах – мёд… 2) а гавары мала.*
3. *Людзей слухай,… 3) няхай людзі пахваляць.*
4. *Дзе розумам не дойдзеш, … 4) а ў сэрцы лёд..*
5. *Шануй бацьку з маткай, бо … 5) дык у кніжцы знойдзеш.*
6. *Слухай многа… 6) ды свой розум май.*
7. *Бера”, жонага … 7) Бог беражэ.*

*Настаўніца. Нашы вучні падрыхтавалі інсцэніроўку прыказкі з кніжкі Ганны Скаржынскай “”*

*(інсцэніроўка прыказкі “Кінеш перад сабою, знойдзеш за сабою*

***Настаўнік.***

Пагавары са мной на мове,

На нашай роднай, не чужой.

Адчуеш ты – у кожным слове

Душа яднаецца з душой.

Пагавары са мной на мове,

Забудзь на час пра “языкі”.

Няхай гучаць у кожным слове

І продкі нашы, і вякі!

(І. Пракаповіч)

***Выпрабаванне трэцяе. “Рэчка беларускай мовы”***

Каб перабрацца цераз рэчку, вам трэба пабыць перакладчыкамі і паказаць сваё веданне беларускай мовы. Ваша задача – падабраць рускія адпаведнікі да слоў з беларускай мовы.

1. Спагада – сочуствие, сострадание
2. Павага – уважение
3. Крыўда – обида
4. Сціпласць – скромность
5. Добразычлівасць – доброжелательность
6. Усмешка – улыбка
7. Шчырасць – искренность, откровенность
8. Сумленне – совесть
9. Кемлівасць – сообразительность, смышлёность, смекалка
10. Зайздрасць – зависть
11. Прыгажосць – красота

**Настаўнік**. Малайцы. Напэўна, вы ўсе пагодзіцеся са мной, што гэтыя словы вельмі прыгожыя, мілагучныя, напеўныя. Вы з поспехам перабраліся цераз рэчку, і я хачу пажадаць вам, каб кожны дзень вы напаўнялі рэчку беларускімі словамі, якая з часам ператворыцца ў вялікую раку. Таму я звяртаюся да кожнага з вас – не маўчы па-беларуску, а гавары!!!

І так, вас чакае апошняе выпрабаванне.

***Выпрабаванне* “Загадкі і пытанні з куфэрка**”. Скарбонкай народнай мудрасці і назіральнасці лічацца беларускія загадкі. Кемлівасці, здагадлівасці вучыліся дзеці, калі адгадвалі загадкі. Паглядзім, ці кемлівыя, здагадлівыя вы, дзеці.

**Загадкі.**

1. Сядзіць Пархом на кані вярхом; сам непісьменны, а чытаць дапамагае. (акуляры)
2. У "небе" ёсць, у "зямлі" няма, у "бабе" дзве, а ў "дзеўцы" ні аднае (Літара "б").
3. . Касматы, вусаты, есці пачынае – песенькі спявае. (кот)
4. Без чаго чалавек не можа жыць?(без імя)

**Пытанні**

1. Гэта кніга дзецям і простым людзям – навука, а мудрацам і вучоным – дык дзіваванне. (Каму належыць гэтыя словы, і пра якую кнігу ідзе размова) Францыску Скарыне, пра Біблію .
2. З якога твора наступныя радкі “У аднаго чалавека было два сыны; і сказаў малодшы бацьку… ”(Прытча пра блуднага сына), а што такое прытча? (гэта твор павучальнага характару)
3. Да якога літаратурнага твора падыходзіць выраз “шанайце і паважайце сваіх бацькоў” (Уладзімір Караткевіч “Нямоглы бацька”)
4. Вершаваны і музычны твор для выканання голасам (песня)
5. Хто расказвае моўчкі. (кніга)

*(З куфэрка настаўнік дастае кнігі Ганны Скаржынскай і Людмілы Кебіч)*

**Настаўнік. (з кніжкамі ў руках)**

Кожны чалавек ганарыцца той мясцінай, дзе нарадзіўся і жыве, любіць свой родны куточак (малую радзіму) як часцінку нашай Бацькаўшчыны. Вось такую часцінку сваёй душы ўкладваюць у свае творы нашы паважаныя госці, паэтэсы Ганна Іосіфаўна і Людміла Антонаўна.

*(чытанне верша Людмілы Кебіч “Радзіме”)*

Як цудоўна, што ўжо другі год запар мы з вамі можам сустрэцца і паслухаць вашы творы.

Вялікі дзякуй, што вы да нас завіталі, не пашкадавалі свайго асабістага часу. Вам слова.

(выступленне пісьменніц)

Ганна Скаржынская дарыць дзецям сваю кніжку з аўтографам.

**Настаўнік.** Паважаныя Ганна Іосіфаўна і Людміла Антонаўна, нашы вучні падрыхтавалі вам пытанні:

1. Ганна Іосіфаўна, як даўно Вы пачалі пісаць свае творы?
2. Людміла Антонаўна, самы любімы Ваш твор?
3. Што натхняе Вас на творчасць?
4. Людміла Антонаўна, адкуль Вы родам, дзе Ваша радзіма, як прысвяцілі верш?
5. Ганна Іосіфаўна, праўда, што ўсе малюнкі да сваіх твораў вы ствараеце самі?

***Хвілінка-весялінка. “Так жартуюць у Лойках”***

* Слухай, ты мне прадаў сляпую кабылу.
* Гэта ж табе лепей: яна будзе есці саламу, а думаць, што есць сена.

Ішоў адзін чалавек, а насустрач яму кум.

* Што вязеш, куме
* Пачакай, зараз скажу.

Кум злез з воза, падышоў і на вуха шэпча:

* Авёс.
* А чаму ты па сакрэту мне гаворыш?
* Каб конь не пауў.
* Як пазбавіцца чужых курэй у сваім агародзе?
* падкінуць пад плот у сваім агародзе колькі яек, каб суседзі не бачылі, а пазбіраць іх так, каб суседзі бачылі.

**Настаўнік.**

Дзеці, да нашага мерапрыемства вам было прапанавана падрыхтаваць прыказкі, якія бытуюць у нашых вёсках пра лепшыя чалавечыя якасці, а таксама павер’і т прыкметы. Бо нашы вяскоўцы людзі кемлівыя і назіральныя.

Вам слова.

***Прыказкі.***

1) Хто пытае, той не блудзіць.

2) Як пасцелешся, так і выспішся.

3) Усюды добра, а дома лепей.

4) Не кажы гоц, пакуль не пераскочыў.

5) Пад ляжачы камень і вада не цячэ

6) Да пары збан ваду носіць.

7) Добраму чалавеку і чужая болька баліць.

1. Хто сумленне мае, той чужога не чапае.
2. Шануй людзей, то і цябе пашануюць.
3. Не чыні таго іншым, што табе не добра.
4. Ад добрага не ўцякай і ліхога не рабі.
5. За добрай размовай і справа хутчэй робіцца.
6. Добра ў той дом зайсці, дзе рады вам гаспадары

**Прыкметы**

1. Калі вясна вельмі рання і цёплая, то будзе халодны май.
2. Калі ў ясны дзень сонца заходзіць за хмарку, то будзе дождж.
3. Калі на Грамніцы пятух нап’ецца вадзіцы, то хутка прыйдзе вясна.
4. Калі куры рана садзяцца на седала, будзе добрая пагода.

**Павер’і**

1. Хто ў шапцы есць, таго людзі будуць лічыць дурнем.
2. Не трэба дзіцяці даваць першы спечаны блін, бо не хутка чытаць навучыцца.
3. Хто за ядою пакідае недаедкі і агрызкі, таму чэрці прысняцца.
4. Каб у дзіцяці была добрая памяць, нельга шыць на дзіцяці, бо праз гэта яно губляе памяць “зашывае памяць”
5. Забараняецца вітацца праз парог – гэта можа прывесці да спрэчкі.

**Настаўніца.** Вось якія вы малайцы! Колькі залацінак народнай мудрасці вы знайшлі ў сваёй мясцовасці. Таму мы з упэўненнасцю гаворым, што наш народ кемлівы, назіральны. Павер’і, прыкмкты, прыказкі – гэта скарб нашай малой радзімы. І я спадзяюся, што вы будзеце паступова папаўняць свае веды пра вусную народную творчасць - няпісаную і нікім да канца не прачытаную мудрую кнігу.

Вось і падышло да канца наша мерапрыемства.

Вялікі дзякуй вам за ўдзел, вы сапраўды вытрымалі ўсе выпрабаванні. І зараз вы павінны ацаніць сваю працу, а дапамогуць вам у гэтым залацінкі народнай мудрасці – фразеалагізмы.

**Рэфлексія.**

Выберыце адпаведны фразеалагізм.

1. З аганьком, 2) з душой, 3) абы з рук, 4) цераз пень калоду, 5) закасаўшы рукавы.

(дзеці на дошцы прымацоўваюць адпаведны фразеалагізм і агучваюць)

**Настаўнік.** Надышоў час развітвацца і напрыканцы я хачу расказаць вам яшчэ адну прытчу. Паслухайце.

**Метафара напрыканцы мерапрыемства.**

Калісьці даўно стары індзеец адкрыў свайму ўнуку адну жыццёвую ісціну.

* У кожным чалавеку ідзе барацьба, вельмі падобная на барацьбу двух ваўкоў. Адзін воўк уяўляе зло, зайздрасць, эгаізм, раўнадушша, хлусню. Другі – дабро, любоў, спагаду, згоду, надзею…

Маленькі індзеец, крануты да глыбіні душы словамі свайго дзядулі, на нейкі момант задумаўся, а потым спытаў:

* А які воўк у канцы перамагае?

Стары індзеец заўважна ўсміхнуўся і адказаў:

* Заўсёды перамагае той воўк, якога ты корміш.

Таму, дарагія мае дзеці, толькі ад вас залежыць дабро ці зло будзе панаваць на гэтым свеце.

Нездарма ў нас гавораць: дзе дабро, спагада, міласэрнасць, там Бог жыве. Калі хочаце, каб Бог цэлы год быў у хаце разам з вамі, рабіце дабро іншым людзям, шануйце і беражыце адзін аднаго.

Падрыхтавала настаўніца беларускай мовы і літаратуры Сялецкая Л.Б.